b'\n_START_ARTICLE_\nWillem Janszoon\n_START_SECTION_\nPrimers anys\n_START_PARAGRAPH_\nRes se dels primers anys de vida de Willem Janszoon. La primera dada coneguda va ser la seva entrada al servei de l\'Oude compagnie, una de les predecessors de la Companyia Holandesa de les \xc3\x8dndies Orientals (Verenigde Oostindische Compagnie o VOC), a bord del Hollandia, un vaixell de la segona flota, sota el comandament de Jacob Cornelisz. van Neck, enviada pels holandesos a les \xc3\x8dndies Orientals Holandeses el 1598. El 5 de maig de 1601 es va embarcar de nou cap a les \xc3\x8dndies Orientals com a oficial del Lam, un dels tres vaixells de la flota de Joris van Spilbergen._NEWLINE_Janszoon va salpar dels Pa\xc3\xafsos Baixos cap a les \xc3\x8dndies Orientals per tercera vegada el 18 de desembre de 1603, com a capit\xc3\xa0 del Duyfken (o Duijfken), un dels dotze vaixells de la gran flota de Steven van der Hagen. Una vegada a les \xc3\x8dndies, Janszoon va ser enviat a buscar altres punts comercials de venda, especialment a "la gran terra de Nova Guinea i altres Terres a l\'est i al sud".\n_START_SECTION_\nSegon viatge a Austr\xc3\xa0lia\n_START_PARAGRAPH_\nJanszoon inform\xc3\xa0 que el 31 de juliol de 1618 havia desembarcat en una illa a una latitud 22\xc2\xb0 S, amb una longitud de 22 milles i a unes 240 milles al SSE de l\'estret de la Sonda. Aquest fet s\'interpreta generalment com una descripci\xc3\xb3 de la pen\xc3\xadnsula des de Point Cloates (22\xc2\xb0\xc2\xa043\xe2\x80\xb2\xc2\xa0S, 113\xc2\xb0\xc2\xa040\xe2\x80\xb2\xc2\xa0E) fins al cap Nord-oest (21\xc2\xb0\xc2\xa047\xe2\x80\xb2\xc2\xa0S, 114\xc2\xb0\xc2\xa009\xe2\x80\xb2\xc2\xa0E) a la costa d\'Austr\xc3\xa0lia Occidental, que Janszoon supos\xc3\xa0 era una illa sense arribar a fer-ne tota la seva circumnavegaci\xc3\xb3.\n_START_SECTION_\nVida pol\xc3\xadtica\n_START_PARAGRAPH_\nPels volts de 1617 a 1618 Janszoon tornava als Pa\xc3\xafsos Baixos, on va ser nomenat Conseller d\'\xc3\x8dndies. Va exercir com a almirall de la Flota de Defensa holandesa. El 1619 va ser guardonat amb una cadena d\'or valorada en 1.000 florins per la participaci\xc3\xb3 en la captura de quatre vaixells de la Companyia Brit\xc3\xa0nica de les \xc3\x8dndies Orientals que havien ajudat els javanesos en la defensa de Bat\xc3\xa0via contra els holandesos. Entre 1623 i 1627 va ser governador de Banda. El juny de 1627 va tornar a Bat\xc3\xa0via i poc despr\xc3\xa9s, com a almirall d\'una flota de vuit vaixells, an\xc3\xa0 en missi\xc3\xb3 diplom\xc3\xa0tica a l\'\xc3\x8dndia. El 4 de desembre de 1628 s\'embarc\xc3\xa0 cap a Holanda i el 16 de juliol de 1629 va informar sobre l\'estat de les \xc3\x8dndies a la Haia. Probablement tenia prop de seixanta anys i volia retirar-se de la vida activa al servei del seu pa\xc3\xads. No se sap res dels seus \xc3\xbaltims dies, tot i que es creu que va morir el 1630.\n_START_SECTION_\nMapa de Duyfken\n_START_PARAGRAPH_\nEls originals del diari i les notes del viatge de Janszoon de 1606 s\'han perdut. El mapa de Duyfken, que mostra la ubicaci\xc3\xb3 del primer desembarcament a Austr\xc3\xa0lia pel Duyfken va tenir un millor final. Encara estava a \xc3\x80msterdam quan Hessel Gerritsz va fer el seu \xc2\xabMapa del Pac\xc3\xadfic\xc2\xbb el 1622, i reflect\xc3\xad la geografia del Duyfken, proporcionant el primer mapa en qu\xc3\xa8 es representa qualsevol part d\'Austr\xc3\xa0lia. El mapa seguia existint pels volts de 1670, quan es va fer una c\xc3\xb2pia, que finalment an\xc3\xa0 a la Biblioteca Imperial de Viena i qued\xc3\xa0 oblidat durant dos-cents anys. El mapa forma part de l\'Atlas de Blaeu Van der Hem, portat a Viena el 1730 pel pr\xc3\xadncep Eugeni de Savoia. La informaci\xc3\xb3 de les seves cartes fou inclosa als mapes de marbre i coure dels hemisferis del terra del Sal\xc3\xb3 dels Ciutadans del Palau Reial d\'\xc3\x80msterdam.'